6 วันวูบ 52.54 จุด
วานนี้ดัชนีตลาดหุ้นไทยปิดลดลงอีก 17.42 จุด ทำให้ดัชนีร่วงมาอยู่ที่ 1,781.64 จุด หุ้นไทยปรับลดลงมา 6 วันทำการติดต่อกันแล้ว หรือกว่า 52.54 จุด แน่นอนล่ะ ต้องมีคำถามว่าเกิดอะไรขึ้น และตลาดหุ้นจะปรับลงอีกไหม
8 มี.ค. 2561

ลูบคมตลาดทุน : ธนะชัย ณ นคร
วานนี้ดัชนีตลาดหุ้นไทยปิดลดลงอีก 17.42 จุด
ทำให้ดัชนีร่วงมาอยู่ที่ 1,781.64 จุด
หุ้นไทยปรับลดลงมา 6 วันทำการติดต่อกันแล้ว หรือกว่า 52.54 จุด
แน่นอนล่ะ ต้องมีคำถามว่าเกิดอะไรขึ้น และตลาดหุ้นจะปรับลงอีกไหม
เท่าที่พูดคุยกับนักวิเคราะห์หลายๆ คน ไม่ได้มีใครตื่นเต้น หรือตกใจกับดัชนีที่ปรับลงมา
แถมคำตอบที่ได้รับต่างมองตรงกันว่า มีโอกาสที่จะ “ร่วงลง” มาได้อีก
ส่วนสาเหตุมาจากหลายปัจจัยทั้งภายในประเทศ ต่างประเทศ การปรับพอร์ตของฟันด์โฟลว์และนักนักลงทุนไทยตามปกติของการลงทุนในช่วงนี้ของทุกปี
“กรภัทร วรเชษฐ์” จาก บล.โนมูระ พัฒนสิน มองครับว่า ปัจจัยต่างประเทศที่เข้ามากระทบคือเรื่องนโยบายการค้าของสหรัฐฯที่เป็นประเด็นใหม่เข้ามา
เรื่องนี้อยู่นอกเหนือการคาดหมายของนักลงทุน
ผ่านมาถึงตอนนี้คงต้องรอให้ฝุ่นหายตลบก่อน
หลังจากนั้นจึงจะมองภาพได้ชัดเจนว่าจะมีผลกระทบอะไร อย่างไรบ้าง
ซึ่งก็ถือว่าเป็นการปรับโพสิชั่นการลงทุนจากปัจจัยต่างๆ และเป็นเรื่องปกติ และยังเป็นการปรับพอร์ตหลังจากหุ้นหลายๆ ราคาได้ปรับขึ้นมาและเอาต์เพอร์ฟอร์มไปแล้ว
โดยเฉพาะราคาหุ้นหลายตัวขึ้นมา Cover ไตรมาส 1/2561 ไปแล้วด้วย
การเมืองก็เป็นอีกปัจจัยที่ถูกมองว่ามีผลต่อการตัดสินใจของนักลงทุน
เพราะต่างจับตาหรือติดตามข่าวการเลือกตั้งว่าจะเลื่อนหรือไม่เลื่อนอย่างไร และตอนนี้ก็ยังไม่มีความชัดเจน
ดัชนีแนวรับที่กรภัทรมองนั้นคือ  1,758 จุด
วานนี้ปิด 1,781 จุด นั่นหมายความว่าทิศทางยังเป็นขาลงได้อีก
“มงคล พ่วงเภตรา” จาก บล.เคทีบี (ประเทศไทย) มองเช่นกันครับว่า ปัจจัยต่างประเทศเรื่องนโยบายการค้าของสหรัฐฯ กำลังถูกจับตาจากนักลงทุนว่าจะกระทบอย่างไร
ปัจจัยธนาคารกลางสหรัฐ หรือ เฟด ก็ถูกหยิบยกมาเป็นข้อกังวลอีกครั้ง
ทั้งการปรับขึ้นอัตราดอกเบี้ย และลดมาตรการ QE
หันมาดูปัจจัยในประเทศบ้าง
เริ่มจากเรื่องของการเลือกตั้งกันก่อนเลย เพราะนักลงทุนยังเฝ้าติดตามอยู่ว่าจะเป็นไปตามโรดแมปหรือไม่
ช่วงนี้หุ้นหลายตัวเริ่มขึ้นเครื่องหมาย XD นักลงทุนก็จะลดการถือหุ้นลง
หรือขายทำกำไรกันออกมาก่อน
มีประเด็นที่น่าสนใจในมุมมองของ “มงคล” อีกด้วย
นั่นคือดัชนีหุ้นไทยที่ปรับขึ้นมาและวิ่งไปถึง 1,830 จุด เมื่อช่วง 7-8 วันก่อนหน้านี้นั้น
หุ้น PTT ที่ราคาวิ่งปรับขึ้นมาสูงสุด (574 บาท) มีส่วนช่วยในการดันดัชนีถึง 27 จุด
พอ PTT ปรับลงมา (ล่าสุด 540 จุด) ดัชนีก็ร่วงลงตาม
ปัจจุบันหุ้น PTT มีมูลค่าหลักทรัพย์ตามราคาตลาดหรือมาร์เก็ตแคปกว่า 1.57 ล้านล้านบาท และมากเป็นอันดับหนึ่งของตลาดหุ้นไทย
การปรับพอร์ตของนักลงทุนก็เป็นอีกปัจจัยกดดันดัชนีด้วย
หุ้นหลายๆ ตัวที่ปรับขึ้นมาต่อเนื่องจนทำนิวไฮ หรือมีค่าพี/อีสูง เริ่มถูกขายทำกำไรกันออกมา
มงคล บอกว่า ก่อนหน้านี้เขาเคยประเมินว่าหุ้นไทยน่าจะยังวิ่งขึ้นไปถึงครึ่งปีแรกได้
ทว่าตอนนี้ชักไม่ค่อยแน่ใจแล้ว
แต่แนวรับแถว 1,750 จุด ก็ถือว่ามีความน่าสนใจในการเข้าลงทุน
ตัวเลขดัชนีที่ว่านี้
ถือว่าใกล้เคียงกับที่ “กรภัทร” จากโนมูระฯ คาดการณ์ไว้เช่นกัน